เตือนถ้าน้ำมันพุ่งดอกเบี้ยเอาไม่อยู่
ไทยพาณิชย์เชื่อน้ำมันทะลุ 140 เหรียญสหรัฐต่อบาร์เรล เงินเฟ้อกระโดดเกิน 4% แน่
27 มี.ค. 2555

ไทยพาณิชย์เชื่อน้ำมันทะลุ 140 เหรียญสหรัฐต่อบาร์เรล เงินเฟ้อกระโดดเกิน 4% แน่ 
นางสุทธาภา อมรวิวัฒน์ ผู้ช่วยผู้จัดการใหญ่ ธนาคารไทยพาณิชย์ ประเมินว่า หากราคาน้ำมันโลกขึ้นไปอยู่ที่ 140 เหรียญสหรัฐต่อบาร์เรล ก็มีโอกาสที่เงินเฟ้อทั่วไปจะเกิน 4% และเงินเฟ้อพื้นฐานอยู่ที่ 3% จากปัจจุบันอยู่ที่ 2.7% ซึ่งหากราคาน้ำมันและราคาอาหารขึ้นพร้อมกัน จะกระทบเงินเฟ้อทั่วไปแน่นอน ส่งผลให้เงินเฟ้อเกินกรอบที่ธนาคารแห่งประเทศไทย (ธปท.) คาดการณ์
ทั้งนี้ ไทยพาณิชย์คาดการณ์ราคาน้ำมันโลกปีนี้อยู่ที่ 120 เหรียญสหรัฐต่อบาร์เรล โดยเงินเฟ้อทั่วไปทั้งปีอยู่ที่ 3.54% ขณะที่ ธปท.คาดการณ์เงินเฟ้อทั่วไปอยู่ที่ 3.5% และเงินเฟ้อพื้นฐานอยู่ที่ 2.4% 
นางสุทธาภา กล่าวว่า หากราคาน้ำมันกระโดดกะทันหัน ถึงตอนนั้นนโยบายการเงินก็จะใช้ไม่ได้แล้ว วิธีเดียวคือใช้กองทุนน้ำมันฯ มาช่วยเหลือ นอกเหนือจากนโยบายการเงินและนโยบายการคลัง แม้ว่ากองทุนน้ำมันฯ จะยังขาดทุนอยู่ 
“ถ้าราคาน้ำมันขึ้นแล้วขึ้นดอกเบี้ย ก็ยิ่งบีบให้เศรษฐกิจที่แย่อยู่แล้วแย่ขึ้นไปอีก นโยบายการเงินจึงไม่ตอบโจทย์ ถึงขณะนั้นดอกเบี้ยก็ควรทรงตัว ส่วนการใช้นโยบายการคลังก็จะแก้ปัญหาเป็นจุดๆ จึงต้องใช้กองทุนน้ำมันเข้ามาช่วย” นางสุทธาภา กล่าว 
นางสุทธาภา กล่าวว่า เชื่อว่า ธปท.จะระมัดระวังการใช้นโยบายค่าเงินและมีกรอบค่าเงินที่อยู่ในใจ เพราะความผันผวนของเศรษฐกิจโลกยังมีอยู่ ปีนี้ค่าเงินจะมีความผันผวน จึงต้องเก็บเครื่องมือนี้ไว้